KONKLUŻJONIJIET TAL-AVUKAT ĠENERALI

CAMPOS SÁNCHEZ‑BORDONA

ippreżentati fid‑9 ta’ Lulju 2019 ( 1 )

Kawża C‑414/18

Iccrea Banca SpA Istituto Centrale del Credito Cooperativo

vs

Banca d’Italia

(talba għal deċiżjoni preliminari mressqa mit-Tribunale Amministrativo Regionale per il Lazio (il-Qorti Amministrattiva Reġjonali ta’ Lazio, l-Italja))

“Domanda preliminari – Ammissibbiltà – Nuqqas ta’ ġurisdizzjoni tal-qorti nazzjonali sabiex tistħarreġ il-legalità tal-atti tal-Bord Uniku ta’ Riżoluzzjoni – Obbligu ta’ kontestazzjoni tal-atti tal-Bord Uniku ta’ Riżoluzzjoni quddiem il-Qorti Ġenerali tal-Unjoni Ewropea – Armonizzazzjoni tal-leġiżlazzjonijiet – Unjoni bankarja – Ristrutturazzjoni u riżoluzzjoni tal-istabbilimenti ta’ kreditu – Kontribuzzjonijiet ordinarji u straordinarji fil-fond nazzjonali ta’ riżoluzzjoni – Iffissar tal-kontribuzzjoni ex ante għas-sena 2016 għall-Fond Uniku ta’ Riżoluzzjoni – Kontribuzzjonijiet tal-istabbilimenti ta’ kreditu kooperattiv – Aġġustament tal-kontribuzzjonijiet skont il-profil tar-riskju – Artikolu 5(1) tar-Regolament ta’ Delega (UE) 2015/63 – Esklużjoni ta’ ċerti obbligazzjonijiet mill-kalkolu tal-kontribuzzjonijiet”

1. Dan ir-rinviju għal deċiżjoni preliminari joffri lill-Qorti tal-Ġustizzja l-opportunità li tiċċara żewġ domandi inkwistjoni b’rabta mal-kontribuzzjonijiet li l-istabbilimenti ta’ kreditu għandhom iħallsu lill-Fond Uniku ta’ Riżoluzzjoni (iktar ’il quddiem il-“FUR” jew lill-Fond nazzjonali ta’ riżoluzzjoni (iktar ’il quddiem il-“FNR”) għall-finanzjament tagħhom. – Minn naħa waħda, min huwa responsabbli mill-istħarriġ ġudizzjarju tad-deċiżjonijiet tal-Bord Uniku ta’ Riżoluzzjoni (iktar ’il quddiem il-“BUR”) dwar dawn il-kontribuzzjonijiet, meta jiġu nnotifikati lill-istabbilimenti bankarji minn awtorità nazzjonali ta’ riżoluzzjoni (iktar ’il quddiem l-“ANR”), bħall-Banca d’Italia (il-Bank tal-Italja).. – Min-naħa l-oħra, jekk, għall-kalkolu tal-kontribuzzjonijiet lill-FNR, għandhomx jittieħdu inkunsiderazzjoni l-obbligazzjonijiet interni bejn stabbilimenti ta’ grupp ta’ banek ta’ kreditu kooperattiv u l-esklużjoni possibbli tagħhom.

I. Il-kuntest ġuridiku

A. Id-dritt tal-Unjoni

1. Regoli dwar kontribuzzjonijiet tal-istabbilimenti ta’ kreditu lill-FNR madwar l-Unjoni kollha

a) Id-Direttiva 2014/59/UE ( 2 )

2. Nagħmel riferiment għall-konklużjonijiet li ppreżentajt reċentement fil-Kawża C‑255/18, State Street Bank International ( 3 ) fir-rigward tat-traskrizzjoni tal-Artikoli 100, 102, 103 u 104 ta’ din id-direttiva.

b) Ir-Regolament ta’ Delega (UE) 2015/63 ( 4 )

3. Il-premessi 8 u 9 jaffermaw li: “(8) Il-kalkolu tal-kontribuzzjonijiet fil-livell individwali jwassal, fil-każ ta’ gruppi, għall-għadd doppju ta’ ċerti obbligazzjonijiet meta tiġi ddeterminata l-kontribuzzjoni annwali bażika tal-entitajiet differenti tal-grupp, peress li l-obbligazzjonijiet marbuta mal-ftehimiet li entitajiet tal-istess grupp jikkonkludu ma’ xulxin ikunu, parti mill-obbligazzjonijiet totali li jitqiesu biex tiġi ddeterminata l-kontribuzzjoni annwali bażika ta’ kull entità tal-grupp. Għaldaqstant, id-determinazzjoni tal-kontribuzzjoni annwali bażika għandha tiġi speċifikata aktar f’każ ta’ gruppi biex tirrifletti l-karattru interkonness tal-entitajiet tal-grupp u jiġi evitat l-għadd doppju tal-iskoperturi intragrupp. […] (9) Għall-iskop tal-kalkolu tal-kontribuzzjoni annwali bażika ta’ entità ta’ grupp, l-obbligazzjonijiet totali li jitqiesu ma jinkludux l-obbligazzjonijiet li jirriżultaw minn kwalunkwe kuntratt li dik l-entità tal-grupp tikkonkludi ma’ kwalunkwe entità oħra li hija parti mill-istess grupp. Madankollu, din l-esklużjoni tkun possibbli biss meta kull entità ta’ grupp tkun stabbilita fl-Unjoni, tkun inkluża fl-istess konsolidazzjoni fuq bażi sħiħa, tkun soġġetta għal proċeduri ta’ evalwazzjoni, kejl u kontroll tar-riskju ċentralizzati u adattati, u jekk ma jkunx hemm impediment prattiċi jew legali materjali attwali jew previsti għar-ripagament tal-obbligazzjonijiet rilevanti meta dovuti. Dan għandu jevita li l-obbligazzjonijiet jiġu esklużi mill-bażi tal-kalkolu tal-kontribuzzjonijiet jekk ma jkunx hemm garanziji li l-iskoperturi tas-self intragrupp ikunu koperti meta s-saħħa finanzjarja tal-grupp tmur għall-agħar. […]”

4. L-Artikolu 4 (“Determinazzjoni tal-kontribuzzjonijiet annwali”) jipprovdi li: “1. L-awtoritajiet tar-riżoluzzjoni jiddeterminaw il-kontribuzzjonijiet annwali li jitħallsu minn kull istituzzjoni fi propozjon mal-profil tar-riskju tagħha abbażi tal-informazzjoni pprovduta mill-istituzzjoni skont l-Artikolu 14 billi japplikaw il-metodoloġija stipulata f’din it-Taqsima. 2. L-awtorità ta’ riżoluzzjoni tiddetermina l-kontribuzzjoni annwali msemmija fil-paragrafu 1 fuq il-bażi tal-livell annwali fil-mira tal-arranġament ta’ finanzjament ta’ riżoluzzjoni billi tqis il-livell fil-mira li jrid jintlaħaq sal‑31 ta’ Diċembru 2024 skont il-paragrafu 1 tal-Artikolu 102 tad-Direttiva [2014/59] u fuq il-bażi tal-ammont medju ta’ depożiti koperti fis-sena preċedenti, kalkolat kull tliet xhur, tal-istituzzjonijiet kollha awtorizzati fit-territorju tagħha.”

5. L-Artikolu 5 (“Aġġustament tar-riskju tal-kontribuzzjoni annwali bażika”) jistabblixxi li: “1. Il-kontribuzzjonijiet msemmija fl-Artikolu 103(2) tad-Direttiva [2014/59] tiġi kkalkulata billi jiġu esklużi l-obbligazzjonijiet li ġejjin: (a) l-obbligazzjonijiet intragrupp li jirriżultaw minn tranżazzjonijiet bejn istituzzjoni u istituzzjoni li hija parti mill-istess grupp, dment li jiġu ssodisfati l-kondizzjonijiet kollha li ġejjin: (i) kull istituzzjoni tkun stabbilita fl-Unjoni; (ii) kull istituzzjoni tkun inkluża fl-istess superviżjoni konsolidata skont l-Artikoli 6 sa 17 tar-Regolament (UE) Nru 575/2013 [tal-Parlament Ewropew u tal-Kunsill tas‑26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU 2013, L 176, p. 1, rettifika fil-ĠU 2017, L 20, p. 2, fil-ĠU 2013, L 321, p. 6 u fil-ĠU 2013, L 208, p. 68)] fuq bażi sħiħa u tkun soġġetta għal evalwazzjoni, kejl u proċeduri ta’ kontroll tar-riskju ċentralizzati u xierqa. […] iii) ma jkunx hemm impediment materjali, prattiku jew ġuridiku, attwali jew previst għar-ripagament tal-obbligazzjoni meta dovut; […] (f) fil-każ ta’ istituzzjonijiet li joperaw self promozzjonali, l-obbligazzjonijiet tal-istituzzjoni intermedjarja lejn il-bank oriġinatur jew bank promozzjonali ieħor jew istituzzjoni intermedjarja oħra u l-obbligazzjonijiet tal-bank promozzjonali oriġinali lejn il-partijiet tal-finanzjament tiegħu, sakemm l-ammont ta’ dawn l-obbligazzjonijiet ikun korrispost bis-self promozzjonali ta’ dik l-istituzzjoni.”

2. Regoli dwar kontribuzzjonijiet tal-istabbilimenti ta’ kreditu lill-FUR fil-kuntest tal-unjoni bankarja

a) Ir-Regolament (UE) Nru 806/2014 ( 5 )

6. Skont il-premessa 120: “L-SRM [Mekkaniżmu ta’ Riżoluzzjoni Uniku] ilaqqa’ flimkien lill-Bord, il-Kunsill [tal-Unjoni Ewropea], il-Kummissjoni [Ewropea] u l-awtoritajiet ta’ riżoluzzjoni tal-Istati Membri parteċipanti. Il-Qorti tal-Ġustizzja għandha l-ġurisdizzjoni li tirrieżamina l-legalità tad-deċiżjonijiet adottati mill-Bord, il-Kunsill u l-Kummissjoni skont l-Artikolu 263 TFUE, kif ukoll biex tiġi determinata r-responsabilità mhux kuntrattwali tagħhom. Barra minn hekk, il-Qorti tal-Ġustizzja tal-Unjoni Ewropea skont l-Artikolu 267 TFUE, għandha l-ġurisdizzjoni li tagħti sentenzi preliminari fuq talba tal-awtoritajiet ġudizzjarji nazzjonali dwar il-validità u l-interpretazzjoni tal-atti tal-istituzzjonijiet, il-korpi jew l-aġenziji tal-Unjoni. L-awtoritajiet ġudizzjarji nazzjonali għandhom ikunu kompetenti, skont il-liġi nazzjonali tagħhom, biex jirrieżaminaw il-legalità ta’ deċiżjonijiet adottati mill-awtoritajiet ta’ riżoluzzjoni tal-Istati Membri parteċipanti fl-eżerċizzju tas-setgħat mogħtija lilhom minn dan ir-Regolament, kif ukoll biex jiddeterminaw i r-responsabbiltà mhux kuntrattwali tagħhom.”

7. L-Artikolu 67 jipprovdi li: “1. Il-Fond Uniku ta’ Riżoluzzjoni (‘il-Fond’) huwa b’dan stabbilit. Dan għandu jimtela f’konformità mar-regoli dwar it-trasferiment tal-fondi miġbura fil-livell nazzjonali lill-Fond kif stipulat fil-Ftehim. […] 3. Is-sid tal-Fond għandu jkun il-Bord. 4. Il-kontribuzzjonijiet imsemmija fl-Artikoli 69, 70 u 71 għandhom jinġabru mill-entitajiet imsemmija fl-Artikolu 2 mill-awtoritajiet nazzjonali ta’ riżoluzzjoni u għandhom jiġu ttrasferiti lill-Fond f’konformità mal-Ftehim.”

8. Fir-rigward tal-kontribuzzjonijiet ex ante, l-Artikolu 70 jistabbilixxi li: “1. Il-kontribuzzjoni individwali ta’ kull istituzzjoni għandha tinġabar mill-inqas kull sena u għandha tiġi kkalkolata prorata skont l-ammont tal-obbligazzjonijiet tagħha (minbarra l-fondi proprji) li minnu jitnaqqsu d-depożiti koperti, fir-rigward tal-obbligazzjonijiet aggregati (minbarra l-fondi proprji) u filwaqt li jitnaqqsu d-depożiti koperti, tal-istituzzjonijiet kollha awtorizzati fit-territorji tal-Istati Membri parteċipanti kollha. 2. Kull sena, il-Bord, wara li jikkonsulta l-BĊE [il-Bank Ċentrali Ewropew] jew l-awtorità nazzjonali kompetenti u f’kooperazzjoni mill-qrib mal-awtoritajiet nazzjonali ta’ riżoluzzjoni, għandu jikkalkula l-kontribuzzjonijiet nazzjonali biex jiżgura li l-kontribuzzjonijiet dovuti mill-istituzzjonijiet kollha awtorizzati fit-territorji tal-Istati Membri parteċipanti kollha ma jaqbżux 12,5 % tal-livell fil-mira. […]”

b) Ir-Regolament ta’ Implimentazzjoni (UE) 2015/81 ( 6 )

9. L-Artikolu 4 (“Kalkolu tal-kontribuzzjonijiet annwali”) jistipula li: “Għal kull perijodu ta’ kontribuzzjoni, il-Bord għandu jikkalkula l-kontribuzzjoni annwali dovuta minn kull istituzzjoni, abbażi tal-livell annwali fil-mira tal-Fond, wara li jikkonsulta l-BĊE jew l-awtoritajiet nazzjonali kompetenti u f’kooperazzjoni mill-qrib mal-awtorità nazzjonali ta’ riżoluzzjoni. Il-livell fil-mira annwali għandu jiġi stabbilit b’referenza għal-livell fil-mira tal-Fond imsemmi fl-Artikoli 69(1) u 70 tar-Regolament Nru 806/2014 u f’konformità mal-metodoloġija stabbilita fir-Regolament Delegat [(UE) 2015/63].”

10. Konformement mal-Artikolu 5: “1. Il-Bord għandu jikkomunika lill-awtoritajiet nazzjonali ta’ riżoluzzjoni rilevanti d-deċiżjonijiet tiegħu dwar il-kalkolu tal-kontribuzzjonijiet annwali tal-istituzzjonijiet awtorizzati fit-territorji rispettivi tagħhom. 2. Wara li tirċievi l-komunikazzjoni msemmija fil-paragrafu 1, kull awtorità nazzjonali ta’ riżoluzzjoni għandha tinnotifika lil kull istituzzjoni awtorizzata fl-Istat Membru tagħha bid-deċiżjoni tal-Bord dwar il-kalkolu tal-kontribuzzjoni annwali dovuta minn dik l-istituzzjoni.”

B. Id-dritt nazzjonali: Id-Digriet Leġiżlattiv Nru 180/2015 ( 7 )

11. Id-Direttiva 2014/59 ġiet trasposta fid-dritt Taljan permezz tad-Digriet Leġiżlattiv Nru 180, tas‑16 ta’ Novembru 2015.

12. Bl-istess mod, nagħmel riferiment għall-konklużjonijiet tal-kawża State Street Bank International fir-rigward tat-traskrizzjoni tal-Artikoli 2(1), 3(1), 78, 81(1) u (2), u 83 ta’ dan id-digriet leġiżlattiv.

II. Il-kawża prinċipali u d-domanda preliminari

13. Iccrea Banca SpA Istituto Centrale del Credito Cooperativo (iktar ’il quddiem “Iccrea Banca”) huwa bank li jista’ jiġi kklassifikat tat-“tieni livell”, minħabba li jmexxi netwerk ta’ stabbilimenti ta’ kreditu, fl-Italja msejħa “banek ta’ kreditu kooperattiv” (iktar ’il quddiem il-“BKK”) ( 8 ).

14. L-għan soċjali ta’ Iccrea Banca jikkonsisti f’li “l-attività tal-banek ta’ kreditu kooperattiv issir iktar sħiħa, intensiva u effikaċi, billi jingħatalhom appoġġ u tiġi msaħħa l-attività tagħhom permezz tal-eżerċizzju ta’ funzjonijiet ta’ kreditu, intermedjazzjoni teknika u assistenza finanzjarja ta’ kwalunkwe tip”.

15. Il-Bank tal-Italja, f’deċiżjonijiet suċċessivi ( 9 ), talab lil Iccrea Banca l-ħlas tal-kontribuzzjonijiet ordinarji, straordinarji u addizzjonali lill-FNR Taljan korrispondenti għas-snin 2015 u 2016, kif ukoll il-kontribuzzjonijiet lill-FUR tas-sena 2016.

16. Quddiem il-qorti tar-rinviju, Iccrea Banca ppreżentat rikors għal annullament tad-deċiżjonijiet tal-Bank tal-Italja, fejn ikkontestat il-modalitajiet ta’ kalkolu tal-kontribuzzjonijiet mitluba ( 10 ).

17. Skont Iccrea Banca: – Il-Bank tal-Italja kellu jikkunsidra li l-obbligazzjonijiet tiegħu flimkien mal-BKK kienu jikkostitwixxu obbligazzjonijiet intragrupp u li, fi kwalunkwe każ, kellhom jirċievu trattament simili għal dak mogħti fir-rigward tas-self promozzjonali. – Meta kkalkola l-kontribuzzjonijiet, il-Bank tal-Italja ma ħax inkunsiderazzjoni l-karatteristika tas-sistema li jħaddnu r-rikorrenti u l-BKK. – Il-Bank tal-Italja injora l-funzjoni ta’ appoġġ li Iccrea Banca twettaq fis-sistema tal-BKK u l-eżistenza ta’ “grupp ta’ fatt”, li l-obbligazzjonijiet tiegħu kellhom jiġu inklużi fl-eċċezzjonijiet tar-Regolament ta’ Delega 2015/63. Fi kwalunkwe każ, konformement mal-prinċipji ta’ proporzjonalità, nondiskriminazzjoni u ta’ ugwaljanza fit-trattament, ma għandhomx jiġu suġġetti għal għadd doppju (u għal kontribuzzjonijiet doppja). – Fil-qosor, l-ammont tal-kontribuzzjonijiet li għandha tagħti lill-FNR u lill-FUR kellu jkun ħafna inqas minn dak mitlub.

18. B’mod preliminari, il-Bank tal-Italja jsostni li l-qorti tar-rinviju ma għandhiex ġurisdizzjoni sabiex tiddeċiedi t-talbiet ta’ Iccrea Banca li jirrigwardaw il-kontribuzzjonijiet lill-FUR tas-sena 2016. Iżid xi oġġezzjonijiet formali oħrajn ( 11 ) u, fir-rigward tal-mertu, jipprovdi li: – Bejn Iccrea Banca u l-BKK ma teżistix relazzjoni awtentika ta’ kontroll jew ta’ influwenza dominanti, fis-sens tar-rekwiżit previst fl-Artikolu 5(1)(a) tar-Regolament ta’ Delega 2015/63. – Ma jistax jingħata valur ġuridiku lil element purament fattwali, bħall-“obbligu professjonali” li Iccrea Banca tissodisfa permezz tar-relazzjonijiet kuntrattwali tagħha mal-BKK. Lanqas ma huwa biżżejjed li Iccrea Banca teżerċita funzjoni ta’ bank “ta’ servizzi” ġewwa s-sistema tal-BKK. – Għalhekk, ma għandux jingħata trattament preferenzjali lill-obbligazzjonijiet fil-konfront tal-BKK.

19. F’dan il-kuntest, it-Tribunale Amministrativo Regionale per il Lazio (il-Qorti Amministrattiva Reġjonali ta’ Lazio, l-Italja) tagħmel lill-Qorti tal-Ġustizzja d-domandi preliminari li ġejjin: “1) Sabiex isir il-kalkolu tal-kontribuzzjonijiet imsemmija fl-Artikolu 103(2) tad-[Direttiva 2014/59], l-Artikolu 5(1) b’mod partikolari s-subparagrafi (a) u (f) tar-Regolament ta’ Delega [(UE) 2015/63], interpretat fid-dawl tal-prinċipji stabbiliti f’dak ir-regolament, fid-Direttiva [2014/59], fir-Regolament 806/2014, fl-Artikolu 120 TFUE, kif ukoll tal-prinċipji ta’ ugwaljanza fit-trattament, ta’ nondiskriminazzjoni, ta’ proporzjonalità stabbiliti fl-Artikolu 21 tal-Karta tad-Drittijiet Fundamentali tal-Unjoni Ewropea u l-prinċipju ta’ projbizzjoni tat-taxxa doppja, jipprekludi li s-sistema prevista għall-obbligazzjonijiet intragrupp tapplika wkoll fil-każ ta’ grupp ‘de facto’ jew, fi kwalunkwe każ, fil-każ tal-interkonnessjonijiet bejn istituzzjoni u banek oħra eżistenti fl-istess sistema? 2) It-trattament favorevoli previst fl-imsemmi Artikolu 5 għall-obbligazzjonijiet ippreferuti jista’ għall-kuntrarju, fid-dawl tal-prinċipji msemmija hawn fuq, jiġi applikat ukoll b’analoġija għall-obbligazzjonijiet ta’ bank imsejħa tat-‘tieni livell’ fil-konfront ta’ banek oħra fis-sistema (ta’ kreditu kooperattiv)? Jew din il-kwalità – jiġifieri li tkun entità li taħdem konkretament, inkluż fil-konfront tal-BĊE u s-swieq finanzjarji, bħala istituzzjoni ċentrali fi ħdan numru ta’ banek żgħar interkonnessi u integrati – għandha fi kwalunkwe każ twassal, skont il-kuntest ġuridiku applikabbli, għal forma ta’ korrezzjoni fil-preżentazzjoni ta’ data finanzjarja mill-awtorità ta’ riżoluzzjoni nazzjonali għall-istituzzjonijiet Komunitarji u fl-iffissar tal-kontribuzzjonijiet dovuti mill-istituzzjoni lill-fond ta’ riżoluzzjoni abbażi tal-obbligazzjonijiet effettivi tagħha u tal-profil ta’ riskju konkret tagħha?”.

20. Iccrea Banca, il-Bank tal-Italja, il-Gvern Taljan u dak Spanjol, kif ukoll il-Kummissjoni Ewropea ppreżentaw osservazzjonijiet bil-miktub. Matul is-seduta li saret fit‑30 ta’ April 2019, intervjenew dawn il-partijiet kollha, kif ukoll il-BUR, li ġie mistieden mill-Qorti tal-Ġustizzja sabiex jipparteċipa, skont it-tieni paragrafu tal-Artikolu 24 tal-Istatut tal-Qorti tal-Ġustizzja tal-Unjoni Ewropea.

III. Analiżi tad-domandi preliminari

A. Kunsiderazzjonijiet preliminari dwar il-kontribuzzjonijiet lill-FNR u lill-FUR

21. Fil-konklużjonijiet State Street Bank International (punti 33 sa 51) ippreżentajt il-linji gwida tal-finanzjament tal-mekkaniżmi ta’ ristrutturazzjoni u ta’ riżoluzzjonijiet bankarji, li ġew armonizzati bid-Direttiva 2014/59. Mingħajr il-ħtieġa li jerġgħu jiġu riprodotti darba oħra, issa ser nagħmel riferiment għall-kontenut tagħhom, għal għarfien aħjar ta’ dan il-fenomenu leġiżlattiv ġdid.

B. Ammissibbiltà tad-domandi preliminari

22. Id-deċiżjonijiet li kontrihom Iccrea Banca ppreżentat ir-rikors għal annullament tiegħu ( 12 ) jeżiġu, minn naħa waħda, il-ħlas tal-kontribuzzjonijiet għas-snin 2015 u 2016 lill-FNR Taljan u, min-naħa l-oħra, il-ħlas tal-kontribuzzjonijiet tas-sena 2016 lill-FUR.

23. Il-Bank tal-Italja allega, fil-kawża prinċipali, in-nuqqas ta’ ġurisdizzjoni tal-qorti tar-rinviju sabiex tieħu deċiżjoni dwar iż-żewġ deċiżjonijiet fir-rigward tal-kontribuzzjonijiet lill-FUR korrispondenti għas-sena 2016, għalhekk, fir-realtà, il-kontenut tagħhom kien ġie approvat mill-BUR.

24. Madankollu, din il-qorti tikkunsidra li għandha l-ġurisdizzjoni sabiex tistħarreġ il-legalità ta’ dawn id-deċiżjonijiet. Din tafferma li “l-Bank tal-Italja ma jaġixxix bħala sempliċi intermedjarju bejn il-BUR u l-istabbilimenti ta’ kreditu, u li d-deċiżjonijiet tiegħu lanqas ma jikkostitwixxu sempliċi komunikazzjoni tal-kontenut ta’ deċiżjoni meħuda mill-BUR, iżda, għall-kuntrarju, għandu rwol attiv u ta’ natura deċiżiva, kemm fil-fażi ta’ determinazzjoni tal-kontribuzzjoni, kif ukoll fil-fażi ta’ ġbir tal-ammonti korrispondenti, fejn tingħata l-unika deċiżjoni li għandha effetti vinkolanti għall-istabbilimenti ta’ kreditu” ( 13 ).

25. Il-Kummissjoni ċaħdet ukoll il-ġurisdizzjoni tal-qorti tar-rinviju sabiex tieħu deċiżjoni dwar il-legalità ta’ dawn iż-żewġ deċiżjonijiet tal-BUR, billi ċaħdet id-domandi preliminari fir-rigward tagħhom bħala inammissibbli.

26. L-oġġezzjonijiet tal-Bank tal-Italja u tal-Kummissjoni ġew sostnuti waqt is-seduta mill-Gvern Spanjol u dak Taljan (dan tal-aħħar parzjalment biss u b’ċerti sfumaturi) u nemmen li, minħabba dak li ser nispjega sussegwentement, jistħoqqilhom li jintlaqgħu. Fi kwalunkwe każ, jeħtieġ li ssir analiżi ddettaljata tagħhom, minħabba li għall-ewwel darba, jekk ma iniex sejjer żball, titqajjem il-kwistjoni delikata tal-istħarriġ ġudizzjarju tad-deċiżjonijiet tal-BUR fir-rigward tal-kontribuzzjonijiet tal-FUR.

27. Ma għandix dubju dwar il-ġurisdizzjoni tal-qorti tar-rinviju sabiex tieħu deċiżjoni dwar il-legalità tal-ħames deċiżjonijiet tal-Bank tal-Italja fir-rigward tal-kontribuzzjonijiet ordinarji, straordinarji u addizzjonali ( 14 ) lill-FNR, għas-snin finanzjarji 2015 u 2016. Dawn huma deċiżjonijiet speċifiċi tal-Bank tal-Italja li fihom il-BUR ma jintervjenix u li huma marbuta mal-finanzjament tal-FNR Taljan. Bażikament, dawn il-kontribuzzjonijiet jintużaw għar-riżoluzzjoni tal-istabbilimenti ta’ kreditu inqas sinjifikattivi, li ma humiex integrati fil-MUS (Mekkaniżmu Uniku ta’ Superviżjoni) u fil-MUR, iżda li għalihom japplikaw id-Direttiva 2014/59 u r-Regolament ta’ Delega 2015/63.

28. Konsegwentement, id-domandi preliminari huma ammissibbli fir-rigward ta’ dawn il-ħames deċiżjonijiet tal-Bank tal-Italja dwar il-kontribuzzjonijiet tal-FNR. Il-qorti tar-rinviju tista’ tieħu deċiżjoni dwar il-legalità tagħhom, fir-rigward tal-mertu, skont ir-risposta li tingħata mill-Qorti tal-Ġustizzja ( 15 ).

29. Għall-kuntrarju, id-domandi preliminari għandhom jiġu ddikjarati parzjalment inammissibbli fir-rigward taż-żewġ deċiżjonijiet tal-Bank tal-Italja li jinnotifikaw lil Iccrea Bank dwar l-ammont tal-kontribuzzjoni ordinarja tiegħu lill-FUR fis-sena 2016. Il-qorti tar-rinviju ma tistax tiddeċiedi dwar il-legalità tagħhom, minħabba li nħarġu mill-BUR.

30. Huwa minnu li l-qorti tar-rinviju titlob l-interpretazzjoni tal-Artikolu 5 tar-Regolament ta’ Delega 2015/63, mingħajr ma tikkontesta l-validità tiegħu u lanqas, evidentement, dik tad-deċiżjonijiet tal-BUR dwar il-kontribuzzjonijiet lil-FUR tas-sena 2016. Din pjuttost tiffoka fuq il-ftehimiet tal-Bank tal-Italja li jimplimentaw id-deċiżjonijiet preċedenti tal-BUR. Madankollu, jekk il-qorti tar-rinviju finalment tqis li l-modalitajiet ta’ kalkolu tal-kontribuzzjonijiet tal-istabbilimenti ta’ kreditu kooperattiv lill-FUR għas-sena 2016 ma humiex korretti, fir-realtà tkun qiegħda tiċħad il-validità tad-deċiżjonijiet tal-BUR, lill-Bank tal-Italja ma jistax japplika għal Iccrea Banca. Għaldaqstant, fil-kawża prinċipali (rectius, f’parti minnha) hemm involuta l-legalità ta’ dawn iż-żewġ deċiżjonijiet tal-BUR.

31. Fuq il-bażi ta’ din il-premessa, jidhirli li huwa ċar li qorti nazzjonali ma tistax tiddeċiedi dwar il-validità tad-deċiżjonijiet tal-BUR, li l-Qorti tal-Ġustizzja għandha esklużivament il-ġurisdizzjoni għall-istħarriġ tal-legalità tagħhom. Huma tnejn l-argumenti insostenn ta’ din id-dikjarazzjoni: minn naħa waħda, il-konvenjenza li l-loġika tas-sentenza Berlusconi u Fininvest ( 16 ) tiġi estrapolata għad-deċiżjonijiet tal-BUR; min-naħa l-oħra, l-applikazzjoni tal-ġurisprudenza TWD Textilwerke Deggendorf ( 17 ).

1. Stħarriġ ġudizzjarju ċċentralizzat tad-deċiżjonijiet tal-BUR

32. Fis-sentenza Berlusconi u Fininvest, il-Qorti tal-Ġustizzja kellha tieħu deċiżjoni dwar l-istħarriġ ġudizzjarju tad-deċiżjonijiet meħuda fil-proċedura amministrattiva komposta ta’ awtorizzazzjoni għall-akkwist jew għaż-żieda ta’ parteċipazzjonijiet azzjonarji kwalifikanti fi stabbilimenti ta’ kreditu, fil-qafas tal-MUS. Fil-qosor, din iddikjarat li l-Artikolu 263 TFUE jipprekludi lill-qrati nazzjonali milli jeżerċitaw l-istħarriġ tal-legalità fuq l-atti promoturi, preparatorji u ta’ proposta mhux vinkolanti adottati mill-awtoritajiet nazzjonali kompetenti fi ħdan din il-proċedura.

33. Min-naħa tagħha, din id-dikjarazzjoni kienet ibbażata fuq żewġ premessi: – Fejn l-atti adottati mill-awtoritajiet nazzjonali huma stadju ta’ proċedura li fiha istituzzjoni tal-Unjoni teżerċita, waħedha, is-setgħa deċiżjonali finali mingħajr ma tkun marbuta mill-atti preparatorji jew mill-proposti maħruġa mill-awtoritajiet nazzjonali, fejn għawnhekk ikunu preżenti atti tal-Unjoni ( 18 ). – Fejn id-dritt tal-Unjoni jistabbilixxi s-setgħa deċiżjonali esklużiva ta’ istituzzjoni tal-Unjoni, hija l-qorti tal-Unjoni, abbażi tal-ġurisdizzjoni esklużiva tagħha li tistħarreġ il-legalità tal-atti tal-Unjoni abbażi tal-Artikolu 263 TFUE, li għandha tiddeċiedi dwar il-legalità tad-deċiżjoni finali adottata mill-istituzzjoni tal-Unjoni inkwistjoni. Hija biss il-qorti tal-Unjoni li għandha teżamina, sabiex tiġi żgurata protezzjoni ġudizzjarja effettiva tal-partijiet ikkonċernati, id-difetti eventwali li jivvizzjaw l-atti preparatorji jew il-proposti maħruġa mill-awtoritajiet nazzjonali li huma ta’ natura li jaffettwaw il-validità ta’ din id-deċiżjoni finali ( 19 ).

34. Kif ġie ppreżentat fil-konklużjonijiet tiegħi ta’ din il-kawża ( 20 ), fil-proċeduri amministrattivi kumplessi fejn jipparteċipaw awtoritajiet nazzjonali u tal-Unjoni, l-eżerċizzju tas-setgħa deċiżjonali finali huwa l-element kruċjali għad-determinazzjoni dwar jekk l-istħarriġ ġudizzjarju għandux jiġi eżerċitat mill-qorti tal-Unjoni jew mill-qrati nazzjonali. Jekk is-setgħa deċiżjonali hija f’idejn organu tal-Unjoni, hija l-qorti tal-Unjoni li għandha twettaq l-istħarriġ ġudizzjarju, skont l-Artikolu 263 TFUE.

35. Għalhekk, id-determinazzjoni tal-kontribuzzjonijiet ordinarji lill-FUR titwettaq ukoll permezz ta’ proċedura amministrattiva kumplessa fejn jintervjenu l-ANR ( 21 ) iżda fejn id-deċiżjoni finali tittieħed mill-BUR.

36. Is-sentenza Berlusconi u Fininvest, għalkemm stabbilita għal proċedura amministrattiva kumplessa li tippreżenta differenzi minn dik relatata mad-determinazzjoni tal-kontribuzzjonijiet lill-FUR, tista’ tiġi estrapolata għal din il-proċedura. Minn dan jirriżulta li l-istħarriġ ġudizzjarju tad-deċiżjoni tal-BUR kellu jitwettaq esklużivament mill-qorti tal-Unjoni, kif ser nispjega sussegwentement.

37. Permezz tad-Deċiżjoni SRB/ES/SRF/2016/06, tal‑15 ta’ April 2016, il-BUR, skont l-Artikoli 54(1)(b) u 70(2) tar-Regolament MUR, stabbilixxa l-ammont annwali tal-kontribuzzjoni ex ante lill-FUR għas-sena finanzjarja 2016 fir-rigward ta’ kull wieħed mill-istabbilimenti ta’ kreditu —inter alia Iccrea Banca— obbligati li jħallsuh. Minħabba żball fil-kalkolu, dawn il-kontribuzzjonijiet ġew emendati permezz tad-Deċiżjoni tal-BUR SRB/ES/SRF/2016/13, tal‑20 ta’ Mejju 2016, li wasslet għal korrezzjoni tal-kontribuzzjonijiet ex ante lill-FUR għas-sena 2016 ( 22 ).

38. Iż-żewġ deċiżjonijiet ġew meħuda konformement mal-Artikolu 70(2) tar-Regolament MUR u mal-Artikolu 4 tar-Regolament ta’ Implimentazzjoni 2015/81. Skont dawn id-dispożizzjonijiet, il-BUR jikkalkola, għal kull perijodu ta’ kontribuzzjoni, il-kontribuzzjoni annwali dovuta minn kull stabbiliment, fuq il-bażi tal-livell ta’ finanzjament annwali tal-Fond, wara konsultazzjoni mal-BĊE jew mal-awtoritajiet nazzjonali kompetenti, u f’kooperazzjoni mill-qrib mal-ANR ( 23 ).

39. L-Artikolu 6 tar-Regolament ta’ Implimentazzjoni 2015/81 jipprovdi li l-BUR għandu jistabbilixxi l-formati tad-data u r-rappreżentazzjonijiet li għandhom jintużaw mill-istabbilimenti biex jinnotifikaw l-informazzjoni meħtieġa għall-fini tal-kalkolu tal-kontribuzzjonijiet annwali sabiex titjieb il-komparabbiltà tal-informazzjoni nnotifikata u l-effikaċja tal-ipproċessar tal-informazzjoni rċevuta. Il-BUR implimenta progressivament din il-kompetenza sabiex jiġi organizzat il-ġbir ta’ informazzjoni min-naħa tal-ANR ( 24 ).

40. F’din il-fażi preparatorja, l-ANR, filwaqt li jsegwu l-indikazzjonijiet tal-BUR, jiġbru u jittrasferixxulu d-data tal-istabbilimenti ta’ kreditu, billi jużaw il-formati u r-rappreżentazzjonijiet imsemmija iktar ’il fuq. Il-“kooperazzjoni mill-qrib” tal-ANR, li jagħmel riferiment għaliha l-Artikolu 70(2) tar-Regolament MUR, hija limitata għal din l-attività.

41. L-ANR ma jistgħu jressqu ebda miżura istruttorja li tikkonsisti fl-analiżi jew fl-ipproċessar tad-data (dan ġie ċċarat mill-Bank tal-Italja waqt is-seduta), u ma jippreżentaw l-ebda proposta ta’ deċiżjoni lill-BUR ( 25 ). L-attività tal-ANR hija sempliċement ta’ appoġġ operattiv.

42. Fuq il-bażi tad-data li tikkorrispondi għall-istabbilimenti suġġetti għall-MUS u għall-MUR, il-BUR jiddeċiedi liema kontribuzzjonijiet ex ante lill-FUR għandhom iħallsu kull wieħed minnhom. Il-BUR biss jista’ jieħu din id-deċiżjoni minħabba li, fil-qafas ta’ FUR b’livell ta’ finanzjament iffissat fuq livell Ewropew, il-kontribuzzjonijiet individwali annwali tal-istabbilimenti awtorizzati fit-territorji tal-Istati Membri parteċipanti kollha huma dipendenti fuq dawk tal-istabbilimenti kollha suġġetti għall-MUR ( 26 ).

43. Għaldaqstant, l-ANR ma jistgħux jikkalkolaw il-kontribuzzjonijiet annwali lill-BUR, deċiżjoni li tista’ tiġi elaborata biss b’mod ċentrali. Il-perċentwali ta’ kontribuzzjoni annwali globali lill-FUR għandu jiġi ddeterminat mill-BUR, bħala l-unika aġenzija tal-Unjoni li għandha d-data aggregata globali, bid-depożiti tal-istabbilimenti kollha, u l-informazzjoni li tippermetti li jiġi speċifikat il-fattur tar-riskju tagħhom. Għalhekk, huwa biss il-BUR li għandu l-elementi neċessarji kollha għall-iffissar tal-kontribuzzjonijiet ordinarji lill-FUR, kompitu li jsir kull sena ( 27 ).

44. Barra minn hekk, il-BUR jadotta d-deċiżjoni tiegħu dwar il-kontribuzzjonijiet ordinarji lill-FUR f’sessjoni eżekuttiva u mhux f’sessjoni plenarja, għalhekk lanqas ir-rappreżentanti tal-ANR ma jipparteċipaw fiha ( 28 ).

45. Ladarba l-BUR jiffissa l-ammont tal-kontribuzzjonijiet annwali ta’ kull stabbiliment, l-Artikolu 5 tar-Regolament ta’ Implimentazzjoni 2015/81 jipprovdi li dan għandu jikkomunika lill-ANR kompetenti d-deċiżjonijiet fejn jiġu kkalkolati l-kontribuzzjonijiet annwali tal-istabbilimenti awtorizzati fit-territorji rispettivi tagħhom. L-aħħar ħolqa f’din il-katina, ta’ natura purament strumentali, hija li l-ANR jinnotifikaw lil kull waħda mill-istabbilimenti suġġetti għall-ġurisdizzjoni tagħhom “bid-deċiżjoni tal-Bord dwar il-kalkolu tal-kontribuzzjoni annwali dovuta minn dik l-istituzzjoni”.

46. Il-BUR ma jinnotifikax direttament lil kull stabbiliment ta’ kreditu dwar l-ammont tal-kontribuzzjoni annwali tiegħu lill-FUR. Nirrepeti li din in-notifika ssir mill-ANR, iżda l-Artikolu 5 tar-Regolament ta’ Implimentazzjoni 2015/81 jgħid bil-miktub li dik li tiġi nnotifikata hija d-“deċiżjoni tal-Bord”.

47. Din il-proċedura ta’ notifikazzjoni ma tistax titqies bħala ostakolu sabiex id-deċiżjoni tal-BUR tiġi kkunsidrata kif inhi, jiġifieri, “deċiżjoni” vera fis-sens tar-raba’ paragrafu tal-Artikolu 288 TFUE, minħabba li tidentifika nominalment l-ammont li kull stabbiliment ta’ kreditu jkollu jħallas bħala kontribuzzjoni annwali lill-FUR.

48. Il-funzjoni tal-Bank tal-Italja, fir-rigward tal-ANR, b’rabta ma’ Iccrea Banca fir-rigward tad-deċiżjonijiet tal-BUR SRB/ES/SRF/2016/06 u SRB/ES/SRF/2016/13 kienet sempliċement li jinnotifika dawn tal-aħħar, lill-Bank tal-Italja la kien jiffissa u lanqas jikkontrolla l-kontenut tagħhom. L-ANR ma għandhomx il-kompetenza li jbidlu l-ammont tal-kontribuzzjonijiet ordinarji lill-FUR, setgħa rriżervata lill-BUR, u ma għandhomx id-data neċessarja sabiex iwettqu dawn il-bidliet ( 29 ).

49. Ma naqbilx mal-argument li l-BUR iddefenda (b’ċerta ambigwità) waqt is-seduta u li sostna quddiem il-Qorti Ġenerali ( 30 ), li skontu d-deċiżjonijiet tiegħu dwar il-kontribuzzjonijiet annwali lill-FUR jindirizzaw lill-ANR u ma jipproduċu l-ebda effett ġuridiku fl-istabbilimenti ta’ kreditu. Fil-fatt, il-BUR isostni li d-deċiżjonijiet tiegħu tal‑2016 kienu jikkonċernaw lill-ANR, u li dawn tal-aħħar adottaw l-atti amministrattivi nazzjonali li kienu kkomunikaw l-ammont tal-kontribuzzjonijiet annwali lill-FUR ta’ kull stabbiliment, li huma l-uniċi atti li jistgħu jiġu kkontestati quddiem il-qrati nazzjonali.

50. Waqt is-seduta, il-BUR saħaq dwar il-kompetenza kondiviża tal-ANR u tiegħu nnifsu sabiex jittieħdu d-deċiżjonijiet dwar il-kontribuzzjonijiet annwali lill-FUR. Fil-fehma tiegħu, dan jirrigwarda proċedura amministrattiva komposta, fejn l-ANR iwettqu l-ġbir finali ta’ dawn il-kontribuzzjonijiet ( 31 ). Minħabba li s-sentenza Berlusconi u Fininvest titlob stħarriġ ġudizzjarju uniku f’dawn il-proċeduri, il-BUR iqis konvenjenti, għall-finijiet ta’ protezzjoni ġudizzjarja aħjar u taċ-ċertezza legali effettiva, li l-istħarriġ ġudizzjarju jiġi żgurat mill-qrati nazzjonali.

51. L-argument tal-BUR, li jipprekludi b’mod radikali dak tal-Kummissjoni, ma jidhirlix li huwa konvinċenti u kkontribwixxa għall-produzzjoni ta’ nuqqas ta’ sigurtà dwar il-karatteristiċi tad-deċiżjonijiet li jiffissaw il-kontribuzzjonijiet annwali lill-FUR u l-possibbiltajiet tal-istħarriġ ġudizzjarju tagħhom. Ir-rikorsi għal annullament pendenti quddiem il-Qorti Ġenerali u l-prassi tal-ANR juru b’mod manifest dan l-aspett kumpless ( 32 ), li jitlob kjarifika urġenti.

52. Ir-raġunijiet li ppreżentajt iktar ’il fuq iwassluni sabiex inqis li, f’din il-proċedura amministrattiva komposta, is-setgħa deċiżjonali esklużiva tappartjenti lill-BUR. Preċiżament minħabba li dan jirrigwarda d-deċiżjoni ta’ organu tal-Unjoni, l-Artikolu 86(2) tar-Regolament MUR jipprovdi li l-Istati Membri u l-istituzzjonijiet tal-Unjoni, kif ukoll kwalunkwe persuna fiżika jew ġuridika, jistgħu jippreżentaw rikors quddiem il-Qorti tal-Ġustizzja kontra d-deċiżjonijiet tal-BUR, konformement mal-Artikolu 263 TFUE ( 33 ).

53. Għall-kuntrarju ta’ dak li targumenta Iccrea Banca, din id-dikjarazzjoni ma tistax titqiegħed f’dubju bir-riferiment tal-premessa 120 tar-Regolament MUR fuq it-talba tal-awtoritajiet nazzjonali.

54. Din il-premessa tinvoka l-istħarriġ mill-qrati nazzjonali dwar id-deċiżjonijiet tal-ANR, fil-kuntesti fejn ir-Regolament MUR jagħtihom is-setgħa deċiżjonali. Dan jiġri fil-każ tal-atti li jinħarġu mill-ANR fir-rigward tal-kontribuzzjonijiet ordinarji lill-FNR, li l-istabbilimenti ta’ kreditu inqas sinjifikattivi, mhux integrati fil-MSU u lanqas fil-MUR, għandhom iħallsu annwalment.

55. Għalhekk, b’teħid inkunsiderazzjoni, bħala sors ta’ ispirazzjoni, tal-loġika tas-sentenza Berlusconi u Fininvest, inqis li hija esklużivament il-Qorti tal-Ġustizzja li għandha twettaq l-isħarriġ tal-legalità tad-deċiżjonijiet tal-BUR u tal-atti tal-ANR li jikkollaboraw f’din il-proċedura amministrattiva.

2. Applikazzjoni tal-ġurisprudenza TWD Textilwerke Deggendorf

56. Il-ġurisprudenza TWD Textilwerke Deggendorf, reċentement ikkonfermata mis-sentenza Georgsmarienhütte et ( 34 ), tistabbilixxi li l-persuna fiżika jew ġuridika, b’locus standi indiskutibbli għall-preżentata ta’ rikors għal annullament kontra deċiżjoni ta’ organu tal-Unjoni, titlef il-possibbiltà li tikkontesta l-validità ta’ din id-deċiżjoni quddiem il-qrati nazzjonali f’każ li jkun għadda t-terminu ta’ xahrejn mingħajr ma jkun ġie ppreżentat rikors għal annullament quddiem il-Qorti Ġenerali. B’dan il-mod tiġi protetta ċ-ċertezza legali u tingħata prijorità lir-rikors għal annullament dwar id-domanda preliminari tal-evalwazzjoni tal-validità, bħala rimedju proċedurali xieraq sabiex jitwettaq l-isħarriġ tal-legalità tad-deċiżjonijiet tal-organi tal-Unjoni.

57. Fil-kontenzjuż dwar il-kontribuzzjonijiet ordinarji lill-FUR tal‑2016, Iccrea Banca ppreżentat rikors għal annullament quddiem il-Qorti Ġenerali fit‑28 ta’ Lulju 2017 kontra d-Deċiżjoni tal-BUR SRB/ES/SRF/2016/06, tal‑15 ta’ April 2016, iżda ma kkontestatx id-Deċiżjoni tal-BUR SRB/ES/SRF/2016/13, tal‑20 ta’ Mejju 2016, li wasslet għal korrezzjoni tal-kontribuzzjonijiet ex ante lill-FUR għas-sena 2016.

58. Dan ir-rikors ġie kkunsidrat inammissibbli mill-Qorti Ġenerali, minħabba li ġie ppreżentat barra mit-terminu previst fis-sitt paragrafu tal-Artikolu 263 TFUE ( 35 ).

59. Il-locus standi ta’ Iccrea Banca talli ppreżentat (fil-ħin) dan ir-rikors għal annullament jidhirli li huwa innegabbli, minħabba li dan l-istabbiliment jiġi identifikat b’ismu fl-anness tad-deċiżjoni, fejn jiġi kkonstatat ukoll l-ammont li għandu jitħallas bħala kontribuzzjonijiet ordinarji lill-FUR fis-sena 2016 ( 36 ), li jenfasizza l-effet individwali u dirett.

60. Għaldaqstant, l-applikazzjoni tal-ġurisprudenza TWD Textilwerke Deggendorf twassal sabiex jiġi ddikjarat li Iccrea Banca tilfet il-possibbiltà li tikkontesta l-validità tad-deċiżjonijiet tal-BUR dwar il-kontribuzzjonijiet ordinarji lill-FUR fis-sena 2016 quddiem il-qrati nazzjonali fit-tilwima mqajma kontra n-notifika ta’ dawn id-deċiżjonijiet, imwettqa mill-ANR ( 37 ).

61. Lanqas ma nidentifika att nazzjonali ta’ implimentazzjoni tad-deċiżjonijiet tal-BUR li Iccrea Banca tista’ tikkontesta quddiem il-qrati nazzjonali u li jippermettilha, indirettament, li tikkontesta l-validità tad-deċiżjonijiet tal-BUR permezz ta’ rinviju għal deċiżjoni preliminari ta’ evalwazzjoni tal-validità ( 38 ). In-notifiki taż-żewġ deċiżjonijiet tal-BUR dwar il-kontribuzzjonijiet lill-FUR tas-sena 2016 ma jistgħux jitqiesu bħala atti tal-Bank tal-Italja li jistgħu jiġu kkontestati. Fil-kawża prinċipali tiġi kkontestata l-legalità tal-att innotifikat, iżda mhux l-eżistenza ta’ difetti fin-notifika nnifisha.

62. Dan jiġi kkonfermat mill-ġurisprudenza Foto‑Frost ( 39 ), li ma tippermettix li qorti nazzjonali tiddikjara l-invalidità ta’ att ta’ organu tal-Unjoni u li tadotta kwalunkwe tip ta’ deċiżjoni li tmur kontra dan l-att jew li tipprekludi l-applikazzjoni tiegħu ( 40 ). Għaldaqstant, il-qorti nazzjonali ma tistax tiddikjara invalidi d-deċiżjonijiet tal-BUR dwar il-kontribuzzjonijiet tal-FUR tas-sena 2016, u lanqas ma tista’ tadotta kwalunkwe miżura oħra li tagħmel iktar diffiċli jew tibdel l-applikazzjoni tagħhom.

63. Fil-qosor, id-domandi preliminari huma inammissibbli fir-rigward tad-deċiżjonijiet tal-BUR dwar il-kontribuzzjonijiet lill-FUR fis-sena 2016, innotifikati lil Iccrea Banca mill-Bank tal-Italja, u għandha tingħata risposta għaliha esklużivament fir-rigward tad-deċiżjonijiet dwar il-kontribuzzjonijiet lill-FNR Taljan.

C. Analiżi fuq il-mertu: Kontribuzzjonijiet ordinarji lill-fondi ta’ riżoluzzjoni bankarja tal-istabbilimenti ta’ kreditu kooperattiv

64. Il-qorti tar-rinviju tixtieq tkun taf jekk, għall-kalkolu tal-kontribuzzjonijiet ordinarji lil FNR, l-obbligazzjonijiet li bank imsejjaħ tat-“tieni livell” għandu fil-konfront tal-bqija tal-banek ta’ sistema tal-BKK jaqgħux taħt l-eċċezzjonijiet tal-Artikolu 5(1), b’mod partikolari, l-ittri a) u f) tar-Regolament ta’ Delega 2015/63.

65. Din id-dispożizzjoni tipprovdi li l-kontribuzzjonijiet jiġu kkalkolati billi jiġu esklużi l-obbligazzjonijiet intragrupp li jirriżultaw minn tranżazzjonijiet bejn stabbiliment u ieħor li jifforma parti mill-istess grupp bankarju (ittra a)), u l-obbligazzjonijiet li jikkorrispondu għal self promozzjonali (ittra f)). F’sistema interkonnessa ta’ BKK, bħal dik ta’ Iccrea Banca, ir-risposta tiddependi minn kif jiġu organizzati r-relazzjonijiet tagħha.

66. Ir-regola ġenerali (Artikolu 103(2) tad-Direttiva 2014/59) hija li “[il-]kontribuzzjoni ta’ kull istituzzjoni għandha tkun pro rata għall-ammont tal-obbligazzjonijiet tagħha (esklużi l-fondi proprji) li minnhom jitnaqqsu d-depożiti koperti fir-rigward tal-obbligazzjonijiet aggregati (esklużi l-fondi proprji) li minnhom jitnaqqsu d-depożiti koperti tal-istituzzjonijiet kollha awtorizzati fit-territorju tal-Istat Membru”. Id-dispożizzjoni żżid li “[d]awk il-kontribuzzjonijiet għandhom jiġu aġġustati proporzjonalment għall-profil tar-riskju tal-istituzzjonijiet, f’konformità mal-kriterji adottati skont il-paragrafu 7 ta’ dan l-Artikolu”.

67. Konsegwentement, l-element ewlieni sabiex jiġi ddeterminat l-ammont tal-kontribuzzjoni ordinarja ta’ stabbiliment ta’ kreditu lill-FNR huwa l-obbligazzjonijiet tiegħu. L-ammont tagħhom jintuża għall-kalkolu tal-kontribuzzjoni, għalhekk is-somma tal-obbligazzjonijiet ta’ stabbiliment tirrifletti r-riskju li dan jirrappreżenta għal dan il-FNR. Fil-prinċipju, l-ammont tal-kontribuzzjoni ordinarja jirriżulta fl-applikazzjoni ta’ perċentwali għaċ-ċifra tal-obbligazzjonijiet ta’ kull stabbiliment ta’ kreditu, b’tali mod li tiġi kkwantifikata l-bażi tat-taxxa.

68. Madankollu, din ir-regola ġenerali (aritmetika) tiġi kkorreġuta, konformement mal-Artikolu 103(2), in fine, tad-Direttiva 2014/59, b’fattur tekniku addizzjonali, il-profil tar-riskju tal-istabbilimenti.

69. Il-paragrafu 7 ta’ din id-dispożizzjoni jippermetti lill-Kummissjoni “tadotta atti delegati skont l-Artikolu 115 sabiex tispeċifika l-kunċett ta’ aġġustament tal-kontribuzzjonijiet fi proporzjon tal-profil tar-riskju tal-istituzzjonijiet”. Setgħet tieħu inkunsiderazzjoni, fost iktar fatturi ( 41 ), “l-iskopertura tar-riskju tal-istituzzjoni, inkluża l-importanza tal-attivitajiet tal-kummerċ tagħha, l-iskoperturi li ma jidhrux fil-karta tal-bilanċ tagħha u l-grad ta’ ingranaġġ tagħha”.

70. Il-Kummissjoni eżerċitat din is-setgħa billi adottat ir-Regolament ta’ Delega 2015/63 li jirregola l-metodu ta’ kalkolu tal-kontribuzzjonijiet tal-istabbilimenti ta’ kreditu lill-FNR kif ukoll l-aġġustament tagħhom għall-profil tar-riskju tal-istabbilimenti. L-Artikolu 4 jtenni li l-kontribuzzjonijiet ordinarji annwali jiġu kkalkolati mill-ANR skont l-obbligazzjonijiet tal-istabbilimenti ta’ kreditu, aġġustati għall-profil tar-riskju tagħhom, u skont: – il-livell ta’ finanzjament annwali tal-FNR, li għandu jilħaq il-1 % tad-depożiti fl‑2024; u – l-ammont medju tad-depożiti koperti korrispondenti għas-sena ta’ qabel, ikkalkolat fuq bażi trimestrali, tal-istabbilimenti awtorizzati kollha fit-territorju tagħhom.

71. L-Artikolu 5 tar-Regolament ta’ Delega 2015/63 isemmi l-“aġġustament tar-riskju tal-kontribuzzjoni annwali bażika” u jistabbilixxi, fil-paragrafu 1 tiegħu, li l-kontribuzzjonijiet li jsir riferiment għalihom fl-Artikolu 103(2) tad-Direttiva 2014/59 jiġu kkalkolati billi jiġu esklużi diversi tipi ta’ obbligazzjonijiet. Fost dawn tal-aħħar hemm tnejn rilevanti għal din il-kawża: l-obbligazzjonijiet intragrupp u l-obbligazzjonijiet marbuta ma’ self promozzjonali.

72. Il-qorti tar-rinviju tistaqsi jekk, fil-gruppi bankarji de facto, kif huwa dak ta’ Iccrea Banca, l-obbligazzjonijiet bejn l-istabbiliment ċentrali u l-BKK assoċjati jistgħux jiġu kkunsidrati obbligazzjonijiet intragrupp. Jekk dan ma jkunx il-każ, din tistaqsi wkoll jekk għalihom tapplikax, b’analoġija, l-esklużjoni prevista għall-obbligazzjonijiet marbuta ma’ self promozzjonali.

73. Skont Iccrea Banca, l-obbligazzjonijiet tal-istabbiliment ċentrali ta’ sistema ta’ kreditu kooperattiv fir-rigward tal-BKK tagħha huma obbligazzjonijiet intragrupp jew, fin-nuqqas ta’ dan, għandhom jiġu assimilati ma’ obbligazzjonijiet relatati ma’ self promozzjonali. Il-Bank tal-Italja, il-Kummissjoni u l-Gvern Spanjol u dak Taljan jiddefendu l-argument kuntrarju, li jien naqbel miegħu minħabba li, fil-fehma tiegħi, huwa l-iktar wieħed konformi mal-kontenut u mal-iskop tal-Artikolu 5(1) tar-Regolament ta’ Delega 2015/63.

1. L-obbligazzjonijiet interni ta’ sistema ta’ kreditu kooperattiv ma humiex obbligazzjonijiet intragrupp

74. Skont l-Artikolu 5(1)(a) tar-Regolament ta’ Delega 2015/63, mill-obbligazzjonijiet użati għall-kalkolu tal-kontribuzzjoni ordinarja jiġu esklużi “l-obbligazzjonijiet intragrupp li jirriżultaw minn tranżazzjonijiet bejn istituzzjoni u istituzzjoni li hija parti mill-istess grupp, dment li jiġu ssodisfati l-kondizzjonijiet kollha li ġejjin: (i) kull istituzzjoni tkun stabbilita fl-Unjoni; (ii) kull istituzzjoni tkun inkluża fl-istess superviżjoni konsolidata skont l-Artikoli 6 sa 17 tar-Regolament [Nru 575/2013] fuq bażi sħiħa u tkun soġġetta għal evalwazzjoni, kejl u proċeduri ta’ kontroll tar-riskju ċentralizzati u xierqa. kif ukoll (iii) ma jkunx hemm impediment materjali, prattiku jew ġuridiku, attwali jew previst għar-ripagament tal-obbligazzjoni meta dovut”.

75. Għalhekk, l-esklużjoni tal-obbligazzjonijiet intragrupp hija applikabbli biss għat-tranżazzjonijiet bejn l-istabbilimenti tal-istess grupp bankarju.

76. L-Artikolu 3 tar-Regolament ta’ Delega 2015/63 jagħmel riferiment, fir-rigward tal-applikazzjoni tiegħu, għad-definizzjonijiet tad-Direttiva 2014/59. Il-punt 26 tal-Artikolu 2(1) jiddefinixxi grupp bħala “intrapriża prinċipali u s-sussidjarji tagħha” u, fil-punti 5 u 6, jagħmel riferiment għad-definizzjonijiet ta’ sussidjarja u ta’ intrapriża prinċipali tal-Artikolu 4 tar-Regolament Nru 575/2013. Dan tal-aħħar, min-naħa tiegħu, jagħmel riferiment għad-Direttiva 83/349/KEE ( 42 ), li ġiet imħassra bid-Direttiva 2013/34 ( 43 ), li fil-punti 9 u 10 tal-Artikolu 2 tagħha jiġu ddefiniti kemm l-impriża prinċipali (“impriża li tikkontrolla jew li finalment tikkontrolla impriża sussidjarja waħda jew aktar”), kif ukoll l-impriża sussidjarja (“impriża li tkun ikkontrollata minn impriża prinċipali, inkluż kwalunkwe impriża sussidjarja ta’ impriża prinċipali aħħarija”).

77. Minn dawn il-kontroreferenzi jirriżulta li huwa każ ta’ grupp bankarju meta l-kumpannija omm tikkontrolla lill-istabbilimenti sussidjarji tagħha. Il-kontroll de iure jirriżulta, fost elementi oħrajn, fil-maġġoranza tad-drittijiet għall-vot; fid-dritt għall-ħatra jew l-eliminazzjoni tal-maġġoranza tal-membri tal-korp amministrattiv, ta’ tmexxija jew superviżorju tal-impriża l-oħra; u fl-eżerċizzju ta’ influwenza dominanti fuq l-impriża sussidjarja fid-dawl ta’ kuntratt konkluż magħha, tar-regolamenti tagħha jew ta’ klawżola statutorja ta’ din l-impriża. Huwa obbligatorju li l-grupp ikollu rapporti finanzjarji kkonsolidati u rapport ta’ ġestjoni kkonsolidat tal-grupp proprju, dmir li jiġi impost ukoll meta jkun hemm kontroll de facto tal-kumpannija omm fuq is-sussidjarji ( 44 ).

78. Mill-informazzjoni li hemm inkluża fid-deċiżjoni tar-rinviju, ma jidhirx li, fid-dati inkwistjoni f’din il-kawża, Iccrea Banca kienet teżerċita l-kontroll dirett jew de facto fuq il-BKK li kellha rabta magħhom ( 45 ). Il-kunsiderazzjonijiet li ser nippreżenta sussegwentement huma bbażati fuq din il-premessa. Fi kwalunkwe każ, hija l-qorti tar-rinviju li għandha tevalwa l-fatti u r-relazzjonijiet bejn id-diversi stabbilimenti.

79. Il-funzjonijiet li twettaq Iccrea Banca għall-BKK li magħhom kienet relatata ma jurux b’mod manifest l-eżistenza ta’ kontroll ta’ Iccrea Banca fuq il-BKK, li jista’ jiġi assimilat ma’ dak ta’ kumpannija omm fuq is-sussidjarji tagħha.

80. Fil-fatt, skont id-deċiżjoni tar-rinviju ( 46 ), Iccrea Banca hija sempliċement “pern” tekniku u finanzjarju bejn il-BKK u s-sistema ta’ kreditu Taljana u barranija. Din toffri lill-BKK servizzi ta’ natura transnazzjonali, ta’ ħlas, ta’ awtomatizzazzjoni tat-tranżazzjonijiet monetarji, ta’ saldu u ta’ kustodja ta’ titoli, kif ukoll servizzi ta’ natura finanzjarja, minħabba li topera bħala korp finanzjarju prinċipali tas-sistema tal-BKK, fejn timmaniġġja anki l-likwidità ( 47 ).

81. Madankollu, il-Bank tal-Italja jiċħad l-affermazzjoni ta’ Iccrea li, mingħajr l-intermedjazzjoni tagħha, il-BKK ma jkunux jistgħu jiksbu aċċess individwali għall-operazzjonijiet ta’ finanzjament mill-ġdid fuq żmien twil (Targeted Long Term Refinancing Operations, iktar ’il quddiem “TLTRO”) tal-BĊE.

82. Barra minn hekk, fost il-kundizzjonijiet kumulattivi li l-Artikolu 5(1) jeżiġi għall-esklużjoni tal-obbligazzjonijiet intragrupp tal-kalkolu tal-kontribuzzjonijiet ordinarji lil FNR, hemm dik li l-istabbiliment ikun kompletament inkluż fl-istess superviżjoni kkonsolidata, konformement mal-Artikoli 6 sa 17 tar-Regolament Nru 575/2013, u jkun suġġett għal proċeduri tal-evalwazzjoni, il-kalkolu u l-kontroll tar-riskju adattati u ċċentralizzati.

83. Għalhekk, mill-informazzjoni pprovduta lill-Qorti tal-Ġustizzja (u kkonfermata fis-seduta), jirriżulta li Iccrea Banca u l-BKK li tikkollabora magħhom ma jiġux suġġetti għal superviżjoni kkonsolidata bħala grupp bankarju uniku fil-qafas tal-MUS. Lanqas ma jibbenefikaw minn eċċezzjoni għas-superviżjoni individwali, skont l-Artikolu 7(1) tar-Regolament Nru 575/2013.

84. Skont l-aħħar dispożizzjoni, l-awtoritajiet kompetenti jistgħu ma japplikawx is-superviżjoni individwali lil kwalunkwe sussidjarja ta’ stabbiliment, meta kemm is-sussidjarja kif ukoll l-istabbiliment ikunu suġġetti għal awtorizzazzjoni u għal superviżjoni mill-Istat Membru kkonċernat, u s-sussidjarja tkun inkluża fis-superviżjoni fuq bażi kkonsolidata tal-istabbiliment li jkun l-impriża omm, u l-kundizzjonijiet stretti ( 48 ) jkunu ssodisfati kollha, sabiex ikun żgurat li l-fondi proprji jitqassmu b’mod adegwat bejn l-impriża omm u s-sussidjarja.

2. L-obbligazzjonijiet interni ta’ sistema ta’ kreditu kooperattiv ma humiex ekwivalenti għal obbligazzjonijiet marbuta ma’ self promozzjonali

85. Skont l-Artikolu 5(1)(f) tar-Regolament ta’ Delega 2015/63, jiġu esklużi mill-obbligazzjonijiet użati għall-kalkolu tal-kontribuzzjoni ordinarji “fil-każ ta’ istituzzjonijiet li joperaw self promozzjonali, l-obbligazzjonijiet tal-istituzzjoni intermedjarja lejn il-bank oriġinatur jew bank promozzjonali ieħor jew istituzzjoni intermedjarja oħra u l-obbligazzjonijiet tal-bank promozzjonali oriġinali lejn il-partijiet tal-finanzjament tiegħu, sakemm l-ammont ta’ dawn l-obbligazzjonijiet ikun korrispost bis-self promozzjonali ta’ dik l-istituzzjoni”.

86. Din l-eċċezzjoni ma tapplikax għal Iccrea Banca, la mill-perspettiva suġġettiva u lanqas minn dik oġġettiva, għalhekk: – Ma hijiex bank promozzjonali ( 49 ). – Fis-sens tal-punt 28 tal-Artikolu 3 tar-Regolament ta’ Delega 2015/63, ma tagħtix self promozzjonali fuq bażi mhux kompetittiva u mhux għall-profitt. – Hija stabbiliment ta’ kreditu kkontrollat minn azzjonisti privati u mhux mill-Istat jew minn amministrazzjoni Taljana. – Ma għandha l-ebda għan ta’ amministrazzjoni pubblika.

87. Għalhekk, is-self u t-trasferimenti li Iccrea Banca twettaq lill-BKK li hija marbuta magħhom (kif ukoll ma’ terzi) ma għandhomx komponent ta’ żvilupp jew ta’ promozzjoni tal-għanijiet ta’ amministrazzjoni pubblika, u lanqas ma jgawdu mill-appoġġ tagħha.

88. F’dawn iċ-ċirkustanzi, li tiġi applikata l-eċċezzjoni prevista fl-Artikolu 5(1)(f) tar-Regolament ta’ Delega 2015/63 ipoġġi f’vantaġġ lil Iccrea Banca fil-konfront ta’ banek privati oħrajn u joħloq distorsjoni tal-kompetizzjoni.

89. Inżid li, kif isostni l-Gvern Taljan, l-intervent ta’ Iccrea Banca fl-operazzjonijiet TLTRO tal-BĊE ma għandu xejn x’jaqsam mas-self promozzjonali: il-BĊE joffri dan il-finanzjament bir-rati ta’ interessi tas-suq u permezz ta’ rkantijiet kompetittivi.

3. Interpretazzjoni stretta tal-eċċezzjonijiet tal-Artikolu 5(1) tar-Regolament ta’ Delega 2015/63

90. Minn dak li għadni kemm spjegajt jirriżulta li l-obbligazzjonijiet ta’ Iccrea Banca mal-BKK li hija marbuta magħhom ma jibbenefikawx mill-eċċezzjonijiet previsti fl-Artikolu 5(1) tar-Regolament ta’ Delega 2015/63 għall-kalkolu tal-kontribuzzjonijiet ordinarji lill-FNR.

91. Madankollu, il-qorti tar-rinviju u Iccrea Banca jissuġġerixxu li tkun possibbli interpretazzjoni wiesgħa jew analoga ta’ dawn l-eċċezzjonijiet jew, inkluż, il-ħolqien b’mod ġurisprudenzjali ta’ waħda ġdida, b’tali mod li l-obbligazzjonijiet interni tal-istabbiliment ċentrali ta’ sistema ta’ kreditu kooperattiv mal-istabbilimenti li jifformawha ma jiġux ikkalkolati għall-kalkolu tal-kontribuzzjonijiet ordinarji.

92. Dan is-suġġeriment ma jistax jiġi aċċettat.

93. Bħal f’kull eċċezzjoni, dawk tal-Artikolu 5(1) tar-Regolament ta’ Delega 2015/63 għandhom ikunu suġġetti għal interpretazzjoni stretta, sabiex ma tiġix ikkonfutata r-regola ġenerali prevalenti.

94. L-eċċezzjoni tal-obbligazzjonijiet intragrupp tirrifletti l-interrelazzjoni tal-entitajiet tal-grupp u għandha l-għan li tevita l-għadd doppju tal-espożizzjonijiet intragrupp. Din l-eċċezzjoni hija suġġetta għall-konformità ma’ kundizzjonijiet stretti ( 50 ), li permezz tagħhom tiġi evitata l-esklużjoni tal-obbligazzjoni mill-bażi tal-kalkolu meta ma jiġix żgurat li l-espożizzjonijiet ta’ finanzjament intragrupp ikunu koperti fil-każ ta’ deterjorament tas-sitwazzjoni finanzjarja tal-grupp ( 51 ).

95. Fil-każ ta’ gruppi ta’ stabbilimenti ta’ kreditu kooperattiv, bħal Iccrea Banca u l-BKK marbuta magħha, il-leġiżlatur tal-Unjoni rrikonoxxa li ma hemm l-ebda garanzija li l-espożizzjonijiet ta’ finanzjament intragrupp ser jiġu koperti meta s-sitwazzjoni finanzjarja tal-grupp tiddeterjora. Għalhekk, għażel li ma jeskludix dan it-tip ta’ obbligazzjonijiet minn dawk użati għall-kalkolu tal-kontribuzzjonijiet ordinarji, li kien ifisser l-assenza tagħhom mil-lista tal-Artikolu 5(1) tar-Regolament ta’ Delega 2015/63.

96. Naturalment, il-Qorti tal-Ġustizzja ma tistax tibdel din l-għażla tal-leġiżlatur tal-Unjoni, sakemm ma tkunx ġiet ikkontestata l-validità tagħha, kwistjoni li la l-qorti tar-rinviju u lanqas il-partijiet f’din il-kawża ma qajmu.

IV. Konklużjoni

97. Fid-dawl tal-kunsiderazzjonijiet preċedenti, nissuġġerixxi li l-Qorti tal-Ġustizzja tirrispondi lit-Tribunale Amministrativo Regionale per il Lazio (il-Qorti Amministrattiva Reġjonali ta’ Lazio, l-Italja) kif ġej: “1) Id-domandi preliminari huma inammissibbli fir-rigward tad-deċiżjonijiet tal-Bord Uniku ta’ Riżoluzzjoni dwar il-kontribuzzjonijiet tal-Fond Uniku ta’ Riżoluzzjoni fis-sena 2016, innotifikati mill-Bank tal-Italja lil Iccrea Banca SpA Istituto Centrale del Credito Cooperativo. Dawn id-deċiżjonijiet jistgħu jiġu kkontestati biss quddiem il-Qorti tal-Ġustizzja, minħabba li l-qrati nazzjonali ma għandhomx il-ġurisdizzjoni sabiex jannullawhom. 2) Fir-rigward tad-deċiżjonijiet tal-Bank tal-Italja dwar il-kontribuzzjonijiet lill-Fond Nazzjonali ta’ Riżoluzzjoni, l-eċċezzjonijiet previsti fl-Artikolu 5(1), b’mod partikolari fl-ittri (a) u (f) tar-Regolament ta’ Delega tal-Kummissjoni (UE) 2015/63 tal‑21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni, ma jirriżultawx applikabbli għall-obbligazzjonijiet interni ta’ sistema ta’ banek ta’ kreditu kooperattiv bħal dik analizzata f’din il-kawża. Dawn l-obbligazzjonijiet għandhom jittieħdu inkunsiderazzjoni għall-kalkolu tal-kontribuzzjonijiet ordinarji lill-imsemmi Fond Nazzjonali ta’ Riżoluzzjoni”.

( 1 ) Lingwa oriġinali: l-Ispanjol.

( 2 ) Direttiva tal-Parlament Ewropew u tal-Kunsill tal‑15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).

( 3 ) Konklużjonijiet tas‑26 ta’ Ġunju 2019 (iktar ’il quddiem il-“konklużjonijiet State Street Bank International”).

( 4 ) Regolament ta’ Delega tal-Kummissjoni (UE) 2015/63 tal‑21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).

( 5 ) Regolament tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1, iktar ’il quddiem ir-“Regolament MUR”).

( 6 ) Regolament tal-Kunsill tad‑19 ta’ Diċembru 2014 li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015, L 15, p. 1).

( 7 ) Decreto legislativo 16 novembre 2015, n. 180. Attuazione della direttiva 2014/59/UE del Parlamento europeo e del Consiglio, del 15 maggio 2014, che istituisce un quadro di risanamento e risoluzione degli enti creditizi e delle imprese di investimento e che modifica la direttiva 82/891/CEE del Consiglio, e le direttive 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/UE, 2012/30/UE e 2013/36/UE e i regolamenti (UE), n. 1093/2010 e (UE) n. 648/2012, del Parlamento europeo e del Consiglio (Digriet Leġiżlattiv tas-16 ta’ Novembru 2015 li jittrasponi d-Direttiva 2014/59) (GURI Nru 267, tas‑16 ta’ Novembru 2015, iktar ’il quddiem id-“Digriet Leġiżlattiv Nru 180/2015”).

( 8 ) It-Testo Unico Bancario tal‑1993 bidel il-“Casse Rurali e Artigiane” (Banek rurali u ta’ snajja) f’“Banche di Credito Cooperativo” (Banek ta’ Kreditu Kooperattiv).

( 9 ) L-imsemmija deċiżjonijiet huma dawn li ġejjin:

– Deċiżjoni Nru 1249264/15 tal‑24 ta’ Novembru 2015 dwar il-ħlas tal-kontribuzzjoni ordinarja lill-FNR korrispondenti għas-sena 2015;

– Deċiżjoni Nru 1262091/15 tas‑26 ta’ Novembru 2015 dwar il-ħlas tal-kontribuzzjoni straordinarja lill-FNR korrispondenti għas-sena 2015;

– Deċiżjoni Nru 1547337/16 tad‑29 ta’ Diċembru 2016 li permezz tagħha il-Bank tal-Italja informa lil Iccrea Banca dwar l-obbligu ta’ ħlas ta’ żewġ partijiet annwali addizzjonali lill-FNR fis-sena 2016, bħala konsegwenza tad-dispożittiv tar-riżoluzzjoni ta’ Banca delle Marche s.p.a., Banca Popolare dell’Etruria e del Lazio s.c.p.a., Cassa di Risparmio della Provincia di Chieti s.p.a. u Cassa di Risparmio di Ferrara s.p.a.;

– Deċiżjoni Nru 333162/17 tal‑14 ta’ Marzu 2017 dwar il-ħlas ta’ EUR 36687705 bħala kontribuzzjonijiet addizzjonali lill-FNR korrispondenti għas-sena 2016;

– Deċiżjoni Nru 334520/17 tal‑14 ta’ Marzu 2017 dwar il-ħlas ta’ suppliment ta’ kontribuzzjonijiet għas-sena 2015 lill-FNR, sabiex ikopri rimbors ta’ intermedjarju li kien wettaq ħlas eċċessiv, f’forma tal-kontribuzzjonijiet tiegħu lill-FNR għas-sena 2015.

– Deċiżjoni Nru 585821/16 tat‑3 ta’ Mejju 2016 dwar il-ħlas tal-kontribuzzjonijiet lill-FUR korrispondenti għas-sena 2016;

– Deċiżjoni Nru 709417/16 tas‑27 ta’ Mejju 2016 dwar il-korrezzjoni tal-kontribuzzjonijiet lill-FUR għas-sena 2016, mitluba mid-deċiżjoni preċedenti.

( 10 ) Barra minn hekk, talbet ukoll is-sospensjoni tal-effetti tagħhom, ir-rimbors tal-kwantitajiet imħallsa indebitament u l-kundanna għall-kumpens għad-danni mġarrba.

( 11 ) Jallega li d-dritt għall-preżentata ta’ rikors huwa preskritt; li r-rikors huwa inammissibbli minħabba li ma ġiex innotifikat, mill-inqas, lil waħda mill-persuni kkonċernati;l-assenza ta’ kwalità ta’ konvenut; l-assenza ta’ locus standi u l-assenza ta’ interess ġuridiku.

( 12 ) Ara n-nota 9.

( 13 ) Deċiżjoni tar-rinviju, punt 4.1.

( 14 ) Il-kontribuzzjonijiet addizzjonali ma humiex previsti mir-regoli tal-Unjoni u ġew introdotti sabiex ir-riżorsi tal-FNR jiġu ssupplimentati, meta kienu insuffiċjenti bħala konsegwenza tal-proċeduri ta’ riżoluzzjoni mwettqa. Mis-sena 2016, il-Bank tal-Italja seta’ jitlobhom, skont l-Artikolu 1 tad-Disposizioni per la formazione del bilancio annuale e pluriennale dello Stato, legge di stabilità 2016 (il-Liġi dwar l-Istabbiltà tal‑2016) (GURI Nru 302, tat‑30 ta’ Diċembru 2015) u fl-Artikolu 25 tad-Decreto‑legge 23 dicembre 2016, n.o 237, recante disposizioni urgenti per la tutela del risparmio nel settore creditizio (id-Digriet Leġiżlattiv Nru 237, tat‑23 ta’ Diċembru 2016) (GURI Nru 299, tat‑23 ta’ Diċembru 2016), li ġie mibdul f’liġi, b’emendi fil-Liġi Nru 15, tas‑17 ta’ Frar 2017 (GURI Nru 43, tal‑21 ta’ Frar 2017).

( 15 ) Mingħajr dubju, ma hijiex il-Qorti tal-Ġustizzja li għandha tieħu deċiżjoni dwar il-bqija tar-raġunijiet ta’ inammissibbiltà, ta’ natura proċedurali, allegati fir-rikorsi rispettivi kontra dawn id-deċiżjonijiet tal-Bank tal-Italja.

( 16 ) Sentenza tad‑19 ta’ Diċembru 2018, Berlusconi u Fininvest (C‑219/17, iktar ’il quddiem is-“sentenza Berlusconi u Fininvest, EU:C:2018:1023).

( 17 ) Sentenza tad‑9 ta’ Marzu 1994, TWD Textilwerke Deggendorf (C‑188/92, iktar ’il quddiem is-“sentenza TWD Textilwerke Deggendorf, EU:C:1994:90, punt 17).

( 18 ) Ara s-sentenza tat‑18 ta’ Diċembru 2007, L‑Isvezja vs Il‑Kummissjoni (C‑64/05 P, EU:C:2007:802, punti 93 u 94), u s-sentenza Berlusconi u Fininvest, punt 43.

( 19 ) Ara s-sentenza Berlusconi u Fininvest, punt 44. B’analoġija, ara, ukoll, is-sentenza tat‑22 ta’ Ottubru 1987, Foto‑Frost (314/85, EU:C:1987:452, punt 17).

( 20 ) Konklużjonijiet tas‑27 ta’ Ġunju 2018 (C‑219/17, EU:C:2018:502, punti 60 sa 63).

( 21 ) Barra minn hekk, l-intervent tal-awtoritajiet nazzjonali f’dawn il-proċeduri huwa ta’ livell kwalitattiv inqas prominenti milli fil-proċeduri previsti għall-awtorizzazzjoni tal-akkwist ta’ parteċipazzjonijiet azzjonarji kwalifikanti.

( 22 ) L-ewwel deċiżjoni stabbilixxiet il-kontribuzzjoni annwali ta’ Iccrea Banca lill-FUR għas-sena 2016 għal EUR 18309577 u t-tieni waħda naqqsitha għal EUR 18292713.

( 23 ) Xi informazzjoni addizzjonali dwar il-kooperazzjoni bejn il-BUR u l-ANR tinsab fid-Decision of the Plenary Session of the Board SRB/PS/2016/07, of 28 June 2016 establishing the framework for the practical arrangements for the cooperation within the Single Resolution Mechanism between the single Resolution Board and the national resolution authorities (id-Deċiżjoni tas-Sessjoni Plenarja tal-Bord tal-BUR tat-28 ta’ Ġunju 2016 li tistabbilixxi l-qafas tal-modalitajiet prattiċi tal-kooperazzjoni fi ħdan il-MUR bejn il-BUR u l-ANR), https://srb.europa.eu/sites/srbsite/files/srb_ps_2016_07.pdf.

( 24 ) Ara l-informazzjoni fuq https://srb.europa.eu/en/content/data-collection.

( 25 ) Id-differenza mal-proċedura għall-awtorizzazzjoni ta’ parteċipazzjonijiet azzjonarji kwalifikanti fi stabbilimenti ta’ kreditu, analizzata fis-sentenza Berlusconi u Fininvest, hija ċara, minħabba li fiha l-awtorità nazzjonali (il-Bank tal-Italja) ippreżentat proposta għal deċiżjoni lill-BĊE, wara fażi istruttorja preċedenti. Minn dan jirriżulta li l-loġika tas-sentenza Berlusconi u Finivest tiġi imposta, a fortiori, f’każijiet bħal dawk inkwistjoni fil-kawża prinċipali.

( 26 ) Premessa 11 tar-Regolament ta’ Implimentazzjoni 2015/81.

( 27 ) Ara d-data għall-kalkolu tal-kontribuzzjonijiet ordinarji lill-FUR korrispondenti għas-snin 2016, 2017, 2018 u 2019 fi https://srb.europa.eu/en/content/ex-ante-contributions-0.

( 28 ) Dan jirriżulta mill-qari flimkien tal-Artikoli 50, 53 u 54 tar-Regolament MUR.

( 29 ) Il-BUR qiegħed jipprova jarmonizza l-prassi tal-ġbir tal-ANR, kif jidher fir-Rapport Annwali tiegħu, 2017, p. 39. Dan ir-rapport jieħu inkunsiderazzjoni li “il-BUR – flimkien mal-ANR tiegħu – ħadmu fuq l-armonizzazzjoni tal-proċedura sabiex l-istabbilimenti jiġu nnotifikati dwar l-ammonti ta’ kontribuzzjoni. Dan l-isforz irriżulta f’żewġ kisbiet.

– Id-“deċiżjoni ta’ evalwazzjoni prinċipali” tal‑2017. Din id-deċiżjoni kellha l-għan li tispjega l-metodoloġija li ntużat sabiex jiġu kkalkolati l-kontribuzzjonijiet ex ante tal‑2017. Hija ttrasponiet l-atti preparatorji rigward il-kalkolu meħud mill-BUR fi stadji preċedenti. L-ANR bagħtu din id-deċiżjoni lill-istituzzjonijiet kollha, flimkien man-notifiki tagħhom.

– “Anness armonizzat” individwali għal kull stabbiliment. Dan id-dokument ipprovda lill-istabbilimenti bid-data tal-input ewlenija użata fil-kalkolu, il-valuri intermedji tal-kalkolu u l-kontribuzzjoni finali. Huwa ġie żviluppat f᾽kooperazzjoni mill-qrib mal-ANR.”

( 30 ) Ara d-digrieti tad‑19 ta’ Novembru 2018, Iccrea Banca vs Il‑Kummissjoni u BUR (T‑494/17, EU:T:2018:804, punt 26); Credito Fondiario vs BUR (T‑661/16, mhux ippubblikat, EU:T:2018:806) Landesbank Baden‑Würtemberg vs BUR (T‑14/17, mhux ippubblikat, EU:T:2018:812), u VR‑Bank Rheing‑Siegvs vs BUR (T‑42/17, mhux ippubblikat, EU:T:2018:813). Il-Qorti Ġenerali ma kellhiex tieħu deċiżjoni dwar l-argument tal-BUR fl-ebda waħda minnhom, minħabba li r-rikorsi għal annullament kontra d-deċiżjonijiet dwar il-kontribuzzjonijiet lill-FUR għas-sena 2016 ġew ippreżentati tardivament.

( 31 ) Ma naħsibx li l-Artikolu 67(4) tar-Regolament MUR li jawtorizza lill-ANR jiġbru l-kontribuzzjonijiet annwali u jittrasferixxuhom lill-BUR,iwassal għall-affermazzjoni li l-ANR jistgħu jiddeterminaw il-kontribuzzjonijiet annwali lill-FUR. L-ANR għandhom is-setgħa li jiġbru l-ammonti stabbiliti mill-BUR, li l-legalità tagħhom hija responsabbli minnha l-BUR u mhux l-ANR innifishom. L-effetti fuq il-proċedura ta’ ġbir, limitati għall-istadji proprji tagħha, jistgħu jkunu s-suġġett ta’ rikors ippreżentat quddiem il-qrati nazzjonali.

( 32 ) Pereżempju, l-ARN Spanjola, imsejħa Fondo de Reestructuración Ordenada Bancaria (iktar ’il quddiem il-“FROB”), indikat fin-notifika tagħha stabbiliment ta’ kreditu kooperattiv, simili għal Iccrea Banca, li seta’ jikkontesta quddiem il-Qorti Ġenerali d-deċiżjonijiet tal-BUR dwar il-kontribuzzjonijiet tas-sena 2016 lill-FUR. Dan l-istabbiliment ippreżenta r-rikors għal annullament li għadu pendenti (Kawża T‑323/16, Banco Cooperativo Español vs BUR) quddiem il-Qorti Ġenerali.

( 33 ) Irriproduċejt il-kontenut ta’ dan it-test fil-punt 6 ta’ dawn il-konklużjonijiet. Il-premessa 120 tar-Regolament MUR tafferma mill-ġdid li “[i]l-Qorti tal-Ġustizzja għandha l-ġurisdizzjoni li tirrieżamina l-legalità tad-deċiżjonijiet adottati mill-Bord, il-Kunsill u l-Kummissjoni skont l-Artikolu 263 TFUE, kif ukoll biex tiġi determinata r-responsabilità mhux kuntrattwali tagħhom.”

( 34 ) Sentenza TWD Textilwerke Deggendorf, punt 17; u s-sentenza tal‑25 ta’ Lulju 2018, Georgsmarienhütte et (C‑135/16, EU:C:2018:582, punt 14).

( 35 ) Skont id-digriet tad‑19 ta’ Novembru 2018, Iccrea Banca vs Il‑Kummissjoni u BUR (T‑494/17, EU:T:2018:804), Iccrea Banca saret taf bid-deċiżjoni tal-BUR permezz tal-ittra tal-Bank tal-Italja tat‑3 ta’ Mejju 2016, irċevuta fl-istess jum fejn din ġiet informata li l-BUR kien ikkalkola l-kontribuzzjoni ex ante tiegħu lill-FUR għas-sena 2016, u ġiet informata dwar l-ammont li kellha tħallas, iżda ħalliet iktar minn sena tgħaddi qabel ma ressqet kawża quddiem il-Qorti Ġenerali. Ara l-punti 35 u 36 ta’ dan id-digriet.

( 36 ) Din il-konklużjoni ma hijiex prekluża mill-fatt li l-BUR iddefenda l-ġurisdizzjoni tal-qrati nazzjonali sabiex jistħarrġu l-legalità tad-deċiżjonijiet dwar il-kontribuzzjonijiet ordinarji għall-BUR.

( 37 ) “[Il]-possibbiltà għal parti f’kawża li tinvoka, fil-kuntest ta’ rikors ippreżentat quddiem qorti nazzjonali, l-invalidità ta’ dispożizzjonijiet li jinsabu f’att tal-Unjoni, li jikkostitwixxi l-bażi ta’ deċiżjoni nazzjonali meħuda fil-konfront tagħha, tippreżupponi, jew li hija tkun ippreżentat ukoll, abbażi tar-raba’ paragrafu tal-Artikolu 263 TFUE, rikors għal annullament kontra dan l-att tal-Unjoni fit-termini stabbiliti, jew li ma tkunx ippreżentatu minħabba li ma kellhiex, mingħajr ebda dubju, id-dritt li tippreżenta tali rikors” (ara, f’dan is-sens, is-sentenzi tas-17 ta’ Frar 2011, Bolton Alimentari, C‑494/09, EU:C:2011:87, punti 22 u 23, tat-28 ta’ Marzu 2017, Rosneft, C‑72/15, EU:C:2017:236, punt 67, u tal-25 ta’ Lulju 2018, Georgsmarienhütte et, C‑135/16, EU:C:2018:582, punt 17).

( 38 ) “[Il-]ħtieġa li persuna fiżika jew ġuridika, sabiex tikkontesta l-legalità ta’ att tal-Unjoni, tippreżenta rikors għal annullament fuq il-bażi tal-Artikolu 263 TFUE meta hija jkollha mingħajr ebda dubju locus standi fis-sens tar-raba’ paragrafu ta’ dan l-artikolu, hija bla ħsara għall-possibbiltà mogħtija lill-imsemmija persuna li tikkontesta l-legalità tal-atti nazzjonali ta’ implimentazzjoni ta’ dan l-att quddiem il-qrati nazzjonali kompetenti” (sentenza tal‑25 ta’ Lulju 2018, Georgsmarienhütte et, C‑135/16, EU:C:2018:582, punt 22).

( 39 ) Sentenza tat‑22 ta’ Ottubru 1987 (314/85, EU:C:1987:452, punti 15 sa 18). Ara, ukoll, is-sentenzi tas‑6 ta’ Ottubru 2015, Schrems (C‑362/14, EU:C:2015:650, punt 62); u tat‑28 ta’ Marzu 2017, Rosneft (C‑72/15, EU:C:2017:236, punti 78 u 79).

( 40 ) F’dan l-istess sens, “meta l-qrati nazzjonali jideċiedu fuq ftehim, deċiżjonijiet jew prattiċi li fir-rigward tagħhom japplika b’mod partikolari l-Artikolu 101 TFUE li huma diġà s-suġġett ta’ deċiżjoni tal-Kummissjoni, huma ma jistawx jieħdu deċiżjonijiet li jmorru kontra d-deċiżjoni adottata mill-Kummissjoni”. “Dan il-prinċipju japplika wkoll meta titressaq quddiem il-qrati nazzjonali kawża għall-kumpens għad-dannu subit b’riżultat ta’ akkordju jew ta’ prattika li ġiet ikkonstatata kuntrarja għall-Artikolu 101 TFUE permezz ta’ deċiżjoni ta’ din l-istituzzjoni” (sentenzi tal‑14 ta’ Settembru 2000, Masterfoods u HB, C‑344/98, EU:C:2000:689, punt 52; u tas‑6 ta’ Novembru 2012, Otis et, C‑199/11, EU:C:2012:684, punti 50 u 51).

( 41 ) Il-fatturi l-oħrajn huma: “(b) l-istabbiltà u l-varjetà ta’ sorsi ta’ finanzjament tal-kumpanija u assi likwidi ħafna li mhux imfixkla; (c) il-kondizzjoni finanzjarji tal-istituzzjoni; (d) il-probabbiltà li l-istituzzjoni tidħol f’riżoluzzjoni; (e) il-punt safejn l-istituzzjoni tkun ibbenefikat preċedentement minn għajnuna finanzarja pubblika straordinarja; (f) il-kumplessità tal-istruttura tal-istituzzjoni u r-riżolvibbiltà tagħha, u (g) l-importanza tal-istituzzjoni għall-istabbiltà tas-sistema finanzjarja jew l-ekonomija ta’ wieħed mill-Istati Membri jew aktar jew tal-Unjoni; (h) il-fatt li l-istituzzjoni hi parti minn IPS [skema ta’ protezzjoni istituzzjonali]”.

( 42 ) Direttiva tal-Kunsill tat‑13 ta’ Ġunju 1983, is-Seba’ Direttiva tal-Kunsill tat‑13 ta’ Ġunju 1983 ibbażata fuq l-Artikolu 54(3)(g) tat-Trattat dwar il-kontijiet konsolidati (ĠU Edizzjoni Speċjali bil-Malti, Kapitolu 17, Vol. 1, p. 58).

( 43 ) Direttiva tal-Parlament Ewropew u tal-Kunsill tas‑26 ta’ Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta’ ċerti tipi ta’ impriżi, u li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE (ĠU 2013, L 182, p. 19).

( 44 ) Ara l-punti (1) u (2) tal-Artikolu 22 tad-Direttiva 2013/34.

( 45 ) Waqt is-seduta, il-Bank tal-Italja rrapporta li l-BKK ma setgħux jifformaw gruppi bankarji fl-Italja sakemm daħlet fis-seħħ riforma leġiżlattiva fis-sena 2019, sena li fiha Iccrea u diversi BKK ifformaw grupp bankarju b’awtorizzazzjoni, bħal tal-BĊE.

( 46 ) Deċiżjoni tar-rinviju, punt 3.1.

( 47 ) B’mod partikolari, Iccrea Banca tipprovdi lill-BKK numru ta’ servizzi li permezz tagħhom jistgħu jaċċedu għal forma strutturata għall-finanzjament (cash pooling) kemm mal-BĊE, kif ukoll fis-suq, permezz tal-għoti ta’ kreditu ggarantit permezz ta’ titoli. Għalhekk, lil kull BKK toffrilu l-possibbiltà li jwettaq operazzjonijiet ta’ finanzjament mill-ġdid mal-BĊE jew li jaċċedi għas-swieq finanzjarji.

( 48 ) Dawn il-kundizzjonijiet huma dawn li ġejjin:

“(a) ma jkunx hemm impediment kurrenti jew previst materjali prattiku jew ġuridiku għat-trasferiment rapidu ta’ fondi proprji jew ripagament tal-obbligazzjonijiet mill-impriża prinċipali tagħha;

(b) jew l-impriża prinċipali tissodisfa lill-awtorità kompetenti rigward l-immaniġjar prudenti tas-sussidjarja u ddikjarat, bil-permess tal-awtorità kompetenti, li tiggarantixxi l-impenji li daħlet għalihom is-sussidjarja, jew ir-riskji fis-sussidjarja jkunu ta’ interess negliġibbli;

(c) il-proċeduri tal-evalwazzjoni, il-kalkolu u l-kontroll tar-riskju tal-impriża prinċipali jkunu jkopru s-sussidjarja;

(d) l-impriża prinċipali jkollha aktar minn 50 % tad-drittijiet tal-vot marbuta mal-ishma fil-kapital tas-sussidjarja jew ikollha d-dritt li taħtar jew tneħħi il-maġġoranza tal-membri tal-korp maniġerjali tas-sussidjarja”.

( 49 ) Skont il-punt 27 tal-Artikolu 3 tar-Regolament ta’ Delega 2015/63, bank promozzjonali huwa “kwalunkwe impriża jew entità stabbilita minn gvern ċentrali jew reġjonali ta’ Stat Membru li jagħti self promozzjonali fuq bażi mhux kompetittiva u mhux għall-profitt sabiex jippromwovi l-objettivi tal-politika pubblika ta’ dak il-gvern, sakemm dak il-gvern ikollu obbligu li jipproteġi l-bażi ekonomika tal-impriża jew l-entità u jżomm l-vijabbiltà tagħha tul ħajjitha, jew li tal-anqas 90 % tal-fondi oriġinali tiegħu jew tas-self promozzjonali li jagħti jkun direttament jew indirettament garantit minn dak il-gvern”.

( 50 ) Kull entità ta’ grupp għandha tkun stabbilita fl-Unjoni, tkun inkluża fl-istess konsolidazzjoni fuq bażi sħiħa u suġġetta għal proċeduri ta’ evalwazzjoni, kejl u kontroll tar-riskju adattati u ċċentralizzati, u ladarba ma jkunx hemm impedimenti sinjifikattivi ta’ natura prattika jew ġuridika għar-rimbors immedjat tal-obbligazzjonijiet rilevanti meta dovuti.

( 51 ) Ara l-premessi 8 u 9 tar-Regolament ta’ Delega 2015/63.